Hierdie artikel behoort versmelt te word met stratigrafie. Korrelasie word in die stratigrafie gebruik om aan te dui dat 'n afsetting op 2 of meer plekke tot dieselfde eenheid behoort. Daar bestaan 3 korrelasiebeginsels: lito-, bio- en chronostratigrafies, wat betrekking het op onderskeidelik die ooreenkoms in gesteente-eienskappe, in fossielinhoud en in die vormingstyd. Die herkenning van een korrelasie beteken dat daar 'n verband tussen waarnemings op 2 of meer soortgelyke gebiede kan bestaan. Sonder korrelering is dit onmoontlik om byvoorbeeld boorgegewens te verwerk, geologiese kaarte te vervaardig of 'n geskiedkundige oorsig van die aarde op te stel. Die herkenning van stratigrafiese korrelasies is daarom in die toegepaste geologie van fundamentele belang. Die litostratigrafiese korrelasie kan betrekking hê op sowel formele litostratigrafiese eenhede (eenhede met bepaalde gesteente-eienskappe) as op eenhede met ander herkenbare fisiese eienskappe (parastratigrafiese korrelasie). Soms vloei litostratigrafiese korrelasies direk voort uit die opeenvolging van dagsome in die terrein, soos op 'n lugfoto waargeneem kan word. In die algemeen word gebruik gemaak van die litologiese en verbandhoudende eienskappe.